ভাস্কর কুণ্ডু এবছর উচ্চমাধ্যমিক পরীক্ষা দিচ্ছেন। রাজনীতির সঙ্গে তাঁর তেমন সংশ্রব নেই। অথচ তৃণমূলের গোষ্ঠী সংঘর্ষের শিকার হলেন তিনি। ঘটনাস্থল পাইকপাড়া সংলগ্ন গাঙ্গুলিপাড়া। যদিও এর মধ্যেও বুধবার পরীক্ষা দেন ভাস্কর।
দোলের দিন তৃণমূলের দুই গোষ্ঠীর মধ্যে সংঘর্ষ হয়। মঙ্গলবার রাতে ফের গাঙ্গুলিপাড়ায় আবার বচসা-হাতাহাতিতে জড়িয়ে পড়ে শাসকদলের দুই গোষ্ঠী। স্থানীয় সূত্রের খবর, সেই মারামারির মধ্যে কেন স্থানীয় তৃণমূলনেতা গৌতম কুণ্ডুর ছেলে ভাস্কর জড়িয়েছেন, তা জানতে রাত সাড়ে ১০টা নাগাদ ওই উচ্চমাধ্যমিক পরীক্ষার্থীর বাড়িতে যান কলকাতা পুরসভার ৪ নম্বর ওয়ার্ডের তৃণমূল কাউন্সিলর গৌতম হালদার। সেই সময় ভাস্করের বাবার সঙ্গে কাউন্সিলর গৌতমের কথা কাটাকাটি হয়। এরপর কাউন্সিলর চলে যান। অভিযোগ, কাউন্সিলর চলে যাওয়ার পরেই তাঁর দলবল এসে মারধর করে স্থানীয় তৃণমূলনেতা গৌতম, তাঁর ছেলে ভাস্কর-সহ কয়েকজনকে। এমনকী, পরিবারের মহিলা সদস্যদেরও হেনস্থা করা হয় বলে অভিযোগ। 
এদিনই শুরু হয়েছে উচ্চমাধ্যমিক পরীক্ষা। তার আগের দিন, মঙ্গলবার রাতের ওই ঘটনার প্রভাব পরীক্ষায় পড়েছে বলে জানিয়েছেন দমদম কুমার আশুতোষ ইনস্টিটিউশনের ছাত্র ভাস্কর। তাঁর কথায়, ‘‘আমি কোনও মারামারির মধ্যে ছিলাম না। এগরোল কিনতে গিয়েছিলাম। হঠাৎ দেখি, একটু দূরে কিছু একটা হচ্ছে। তাই দেখতে গিয়েছিলাম। খামোকা কেন ঝামেলায় জড়াতে যাব? পরীক্ষার আগের দিন রাতে এমন ঘটনা ঘটলে মনোসংযোগে ঘাটতি তো হয়ই।’’ ভাস্করের বাবা গৌতমের কথায়, ‘‘কোনও কারণ ছাড়াই হঠাৎ চড়াও হয় কাউন্সিলরের কিছু 
ছেলে। অন্য পাড়ার ছেলেদের এনে আমাদের হেনস্থা করা হয়েছে। আমাকে মারধর করা হয়। ছেলেকে মারা হয়। ঠান্ডা পানীয়ের বোতল ছোড়া হয় আমার মেয়েকে লক্ষ্য করে।’’ 
পরে বিষয়টি মিটিয়ে দেওয়ার প্রতিশ্রুতি দিয়েছিলেন কাউন্সিলরের এক সহযোগী। কিন্তু তা মেটেনি। যদিও কাউন্সিলর গৌতম তাঁর বিরুদ্ধে ওঠা অভিযোগ উড়িয়ে দিয়েছেন। কাউন্সিলরের কথায়, ‘‘না না, কিছুই হয়নি। ওখানে আমাদের বিরুদ্ধে কিছু ছেলে ষড়যন্ত্র করছে। কোনও ঘটনাই ঘটেনি।’’ হেনস্থার শিকার হওয়া গৌতম বিষয়টি স্থানীয় কাশীপুর-বেলগাছিয়ার বিধায়ক মালা সাহাকে জানান। যদিও বিষয়টি শুধুমাত্র শুনেছেন বলেই দাবি বিধায়কের। মালা বলেন, ‘‘আমি শুনেছি। কোন রাস্তায় কি হচ্ছে, তা খোঁজ রাখা তো সম্ভব নয়। গৌতম কুণ্ডু এসেছিলেন। ওঁর ছেলে রোল কিনতে গিয়েছিল। তখন ছেলেটিকে হেনস্থা করা হয় বলে গৌতম বলেছেন।’’ ওই ঘটনায় কাউন্সিলর এবং তাঁর এক সহযোগীর বিরুদ্ধে চিৎপুর থানায় অভিযোগ দায়ের করেছেন গৌতম।